
I SKYRIUS
BENDRA INFORMACIJA

1. Pavadinimas: Šėtos socialinis ir ugdymo centras (toliau - Centras), kodas: 191892987.
2. Apie įstaigą: Centras yra Kėdainių rajono savivaldybės biudžetinė įstaiga. Centro įsteigimo data – 2001m. rugsėjo 21 d.  Centras įregistruotas valstybinės įmonės „Registrų centras“ Kauno filiale. Centro adresas - Ramygalos g. 34a, LT – 58130, Šėtos mstl., Kėdainių r. savivaldybė. Interneto svetainė www.ssuc.lt 
3. Vadovas:  Eleonora Ramonienė.
4. Veiklos rūšys: stacionarinė slaugos įstaigų veikla (kodas 87.10), stacionarinė pagyvenusių ir neįgalių asmenų globos veikla (kodas 87.30), nesusijusio su apgyvendinimu socialinio darbo su pagyvenusiais ir neįgaliaisiais asmenimis veikla (kodas 88.10),   ikimokyklinio amžiaus vaikų ugdymas (kodas 85.10.10), priešmokyklinio amžiaus vaikų ugdymas (kodas 85.10.20).
5. Licencijos: 
		2018-09-04 išduota Socialinių paslaugų priežiūros departamento prie Socialinės apsaugos ir darbo  ministerijos licencija: Institucinė socialinė globa (ilgalaikė, trumpalaikė) suaugusiems asmenims su negalia, senyvo amžiaus asmenims.
		2014-10-16 (patikslinta 2019-09-17) Valstybinė akreditavimo sveikatos priežiūros veiklai tarnyba prie sveikatos apsaugos ministerijos suteikė teisę verstis asmens sveikatos priežiūros veikla ir teikti asmens sveikatos priežiūros paslaugas: bendrąsias asmens sveikatos priežiūros: slaugos (bendrosios praktikos slaugos), kineziterapijos, masažo.
		2011-06-02 Nacionalinio visuomenės sveikatos centro prie Sveikatos apsaugos ministerijos išduotas leidimas-higienos pasas: Stacionarių suaugusiųjų globos ir slaugos įstaigų veikla, LHP Nr. 9-0566; 2011-01-19 ugdymo veikla (ikimokyklinio ugdymo veikla) LHP Nr. 9-0044; 2014-09-22 Ambulatorinių asmens sveikatos priežiūros įstaigų veikla. (Bendruomenės slauga, bendrosios praktikos slauga) LHP Nr. 9-0715(14); 2017-03-01 LHP 2-244 (17.4.1.2.23) Ambulatorinių asmens sveikatos priežiūros įstaigų veikla – kineziterapija, masažas.

II SKYRIUS
ĮSTAIGOS VEIKLOS REZULTATAI

6. Metinio veiklos plano įgyvendinimas. Šėtos socialinio ir ugdymo centro veikla 2021 m. buvo vykdoma vadovaujantis įstaigos 2021-2025 m. strateginiu veiklos planu bei  Šėtos socialinio ir ugdymo centro 2021 m. veiklos planu. Užtikrinant tikslų ir uždavinių  įgyvendinimą, buvo efektyviai planuojami darbai ir vykdomos pareigybinės funkcijos. Centro veiklos pasiekti rezultatų rodikliai įvertinami analizuojant atitiktį socialinės globos normoms, atliktus darbuotojų ir paslaugų gavėjų apklausų rezultatus ir vertinant teikiamų paslaugų kokybę pagal Europos socialinių paslaugų kokybės sistemą EQUASS. Atlikus apklausų rezultatų analizę, nustatyta, kad 92 proc. apklaustųjų teikiamų paslaugų kokybę vertina teigiamai, t.y. labai gerai ir gerai.
6.1. Suaugusių ir senyvo amžiaus asmenų globos padalinio metinio veiklos plano įgyvendinimas. Įgyvendinant 2021 m. globos padalinio veiklos planą, buvo siekta: 1) tobulinti paslaugų gavėjų Įgalinimo ir Gyvenimo kokybės koncepcijų įgyvendinimą; 2)užtikrinti paslaugų gavėjams saugią ir įgalinančią aplinką; 3) tobulinti vadovų ir darbuotojų profesines kompetencijas.	 
2021 m. įstaiga siekė įgyvendinti paslaugų gavėjų Įgalinimo ir Gyvenimo kokybės koncepcijų nuostatas. Tikslui pasiekti paslaugų gavėjai buvo skatinami dalyvauti bendruomenės ir socialinių partnerių renginiuose, užimtumo veiklose, grupinėse ir individualiose mankštose, projektų įgyvendinimo veiklose. Įstaiga nuolat siekia palaikyti paslaugų gavėjų savarankiškumą, įgalinant juos pilnaverčiam socialiniam gyvenimui bendruomenėje. Sudarytos galimybės paslaugų gavėjams dalyvauti įstaigos veiklos planavime, veiklos rezultatų vertinime. Skatiname paslaugų gavėjus išreikšti savo poreikius, norus svajones, siekti asmeninių tikslų. Pagal galimybes pildėme paslaugų gavėjų svajones, norus taip prisidėdami prie gyvenimo kokybės gerinimo. 
Įstaiga užtikrina paslaugų gavėjams saugią ir įgalinančią aplinką. Paslaugų gavėjų įgalinimas pasireiškia per saviraišką (mėgstama veikla, užimtumas), per pagarbius santykius tarp paslaugų gavėjo ir aptarnaujančio personalo bei tarpasmeninių santykių su artimaisiais palaikymu. Šios priemonės leidžia paslaugų gavėjams jaustis saugiais, vertingais ir reikšmingais. Įstaiga siekia kurti aplinką, kurioje paslaugų gavėjas yra pagrindinis teisių ir laisvių turėtojas su savo gebėjimais, galimybėmis, vertybėmis ir tikslais.
Profesinės kompetencijos kėlimo tikslas – užtikrinti socialinių paslaugų kokybę ir veiksmingumą.  Centro darbuotojai motyvuoti mokytis tiek, kiek tai gali padėti siekti tikslų ar spręsti problemas. Kiekvienas darbuotojas turi vidinę motyvaciją tobulėti, kad patenkintų paslaugų gavėjų ir kitų suinteresuotųjų šalių interesus. 
6.1.1. Sveikatos priežiūros paslaugos. Gydant žaizdas  vidutiniškai 7 paslaugų gavėjams kasdien atliekami perrišimai, pragulų profilaktikai naudojama 12 antipragulinių čiužinių, matuojamas kraujo spaudimas,  gripo vakcina paskiepyti 24 asmenys ( jiems pageidaujant), teikiamos  kitos sveikatos priežiūros paslaugos. Paslaugų gavėjai aprūpinti medikamentais. Jų vartojimo priežiūra bei kontrolė vykdoma pagal patvirtintą „Medikamentų gavimo, saugojimo, išdavimo ir nurašymo tvarką“. Šeimos gydytojo siuntimu paslaugų gavėjams užtikrinamas  specialistų konsultacijų organizavimas, jų rekomendacijų vykdymas. Gyventojai konsultuoti: Kauno medicinos universiteto klinikų specialistai konsultavo  2 gyventojus (3 vizitai), LOR gydytojas konsultavo 2 gyventojus, psichiatras konsultavo 9 gyventojus (70 vizitų), urologas konsultavo 7 gyventojus, TUB gydytojas konsultavo 1 gyventoją, neurologas – 6 gyventojus, traumatologas – 2 gyventojus, psichologo konsultacija suteikta 9 gyventojams, ginekologo – 4 gyventojams, chirurgo konsultacija- 1 gyventojui, kardiologas konsultavo 1 gyventoją. Esant pandemijai, šeimos gydytojas gyventojus konsultuoja nuotoliniu būdu. 
Įstaigoje užtikrinta infekcijos plitimo valdymo kontrolė. Įstaiga apsirūpinusi reikiamomis būtinosiomis asmeninėmis apsaugos priemonėmis, kurios nuolat papildomos. Asmens sveikatos priežiūros specialistai dalyvauja vertinant paslaugų gavėjų poreikius bei teikia rekomendacijas sudarant ISGP. Paslaugų gavėjai aprūpinti asmens higienos priemonėmis, rūbais, avalyne, patalyne, baldais. Pritaikyta įstaigos infrastruktūra senyvo amžiaus asmenims ir asmenims su sunkia negalia sudarė galimybes užtikrinti kokybišką pagalbą, slaugą ir profilaktiką, teikti globos paslaugas, atitinkančias socialinės globos normas. 
6.1.2. Socialinio darbo ir užimtumo paslaugos. Pagrindinis socialinio darbo tikslas – senyvo amžiaus globos namuose užtikrinti orią, sveiką ir pilnavertišką senatvę. Tikslui įgyvendinti buvo siekiama užtikrinti tinkamą socialinių paslaugų paskyrimą, planavimą, asmens apgyvendinimą, poreikių tenkinimą. Paslaugų gavėjai skatinami aktyviai dalyvauti visuomenės gyvenime, bendruomenės veikloje. Skatinami palaikyti ar  atstatyti prarastus socialinius, bendravimo, bendradarbiavimo įgūdžius. Naujai atvykusiems gyventojams buvo sudaryti adaptacijos planai, siekiant palengvinti  jų prisitaikymą naujoje gyvenamojoje aplinkoje. Žmogaus prisitaikymo sėkmė labai priklauso nuo jį supančios aplinkos ir žmonių su kuriais tenka bendrauti.  Naujai atvykę gyventojai supažindinami su vidaus tvarkos taisyklėmis, atsakomybe, pareigomis, teikiamomis paslaugomis ir veikla. Visiems įstaigos gyventojams įvertinami poreikiai ir sudaromi Individualūs socialinės globos planai. Sudarant ISGP įtraukiama specialistų komanda, dalyvauja ir pats gyventojas, kuris išsako savo norus, asmeninius tikslus. Poreikiai pervertinami ir planai koreguojami pasikeitus asmens fizinei bei psichologinei būklei. Sudaromos sąlygos, įgalinančios asmenį viską, kas įmanoma atlikti pačiam. Pagal parengtą ISGP palaikomi ir stiprinami gyventojų asmeninės higienos, buitiniai, orientaciniai, kognityviniai, bendravimo įgūdžiai. Gyventojai pagal savo sugebėjimus ir galimybes įtraukiami į visų sprendimų, susijusių su jo gyvenimu priėmimą. Sudarytos sąlygos dalyvauti paslaugų planavime, išsakant savo nuomonę susirinkimų metu ar tiesiogiai bendraujant su darbuotojais. Siekiant užtikrinti ir palaikyti paslaugų gavėjų pasitenkinimą teikiamomis paslaugomis buvo atliktos 7 anoniminės apklausos. Paslaugų gavėjai dalyvavo 4 gyventojų ir 3 Centro globos padalinio tarybos susirinkimuose. Susirinkimų metu paslaugų gavėjai supažindinti su anoniminių apklausų rezultatais, turėjo galimybę teikti pasiūlymus ir pageidavimus dėl socialinių paslaugų gerinimo, švenčių ar veiklų organizavimo.
Laisvalaikio ir užimtumo paslaugas centre organizuoja užimtumo specialistas.  Atmintinoms dienoms pažymėti parengta 15 stendų, kurie skatina paslaugų gavėjų aktyvumą, gilina istorinių žinių atmintį, stiprina pagarbos jausmą tautos kultūriniam ir istoriniam paveldui. Mėgstama gyventojų veikla – „Gaminame patys“. Jų metu gilintos kulinarijos žinios, dalintasi gerąja patirtimi, ugdytas sveikas gyvenimo būdas. Patiekalai gaminti atsižvelgiant į gyventojų pageidavimus. Multimedijos pagalba stebėtos televizijos laidos, pažintiniai ir meniniai filmai, koncertai, spektakliai. Tai praplečia akiratį ir žinias apie supančią aplinką, suteikia istorinių ir geografinių žinių, stiprina tarpusavio bendravimo įgūdžius. Dailės ir darbelių užsiėmimų metu spalvinamos mandalos, kuriami paveikslai iš smėlio. Taip pat buvo dirbama su dekoratyviniu stiklu, keramika, modelinu. Visi renginiai, koncertai, veikla yra fiksuojama: eksponuojama stenduose, o po to kaupiama albumuose 
( sudaryti 2 nauji albumai).  Įstaiga įvertina partnerystės rezultatus ir naudą paslaugų gavėjams. Socialiniai partneriai, kurie suorganizavo koncertus tai: „Sidabrinė gija“ ir kaimo kapela „Rudekšna“, Kėdainių senjorų ansamblis „Parapija“, K. Valionis su  koncertinė programa „Kai širdis dainuoja“, kalėdinis Šėtos kultūros centro saviveiklininkų koncertas, kalėdinis K. Valionio koncertas.
6.1.3. Mitybos organizavimas. Kėdainių rajono savivaldybės patvirtinta dienos maitinimo kaina – 3,50 Eur. Paslaugų gavėjų maitinimas organizuojamas 4 kartus per dieną. Valgiaraščiai sudaromi pagal rekomenduojamas paros maistinių medžiagų ir energijos normas. Sudarant valgiaraščius atsižvelgiama į paslaugų gavėjų pageidavimus ir norus bei įstaigos galimybes. Siekiant užtikrinti gyventojų, sergančių cukriniu diabetu (šiuo metu jų yra 4) poreikius ir  atitinkantį maitinimą, sudaromas atskiras valgiaraštis, užtikrinantis maitinimo dažnumą bei užkandžius. Pagal poreikį ir medikų nurodymus maistas trinamas (šiuo metu maistas trinamas 6 asmenims).  
6.1.4. Medicininės reabilitacijos paslaugos. Centre organizuojamas nuolatinis, planingas medicininės reabilitacijos paslaugų teikimas. Teisingas kineziterapijos diagnozės nustatymas užtikrina tinkamų sveikatinimo metodų bei priemonių tikslingą parinkimą paslaugų gavėjui.  Atsižvelgiant į šeimos gydytojo rekomendacijas, atvykstančių paslaugų gavėjų sveikatos būklę, sistemingai vykdomos reabilitacijos, kineziterapijos ir masažo procedūros. Kineziterapijos paslaugas teikia kineziterapeutė, turinti atitinkamą išsilavinimą ir licenciją. Centre 2021 metais buvo teikiamos kineziterapijos ir masažo paslaugos, kurių metu buvo atliekamos šios procedūros:
· Individualios  kineziterapijos – 896 procedūros;
· Bendra gyventojų mankšta- 64 kartai;
· Bendra gyventojų mankšta (smulkiosios motorikos ir kognityvinių f-jų lavinimas)- 28 kartai;
· Bendra darbuotojų mankšta - 70 kartų;
· Masažo gyventojams – 579 procedūros;
· Kompresinės terapijos – 196 procedūros;
· Šviesos terapijos – 11 procedūrų;
· Elektros terapijos (TENS) – 61 procedūra;
· Judesio korekcija specialiomis juostelėmis (teipavimas) – 10 procedūrų;
· Šilumos terapija (parafinas) – 61 procedūra.
Bendrose mankštose vidutiniškai dalyvavo 22 paslaugų gavėjai.
Paslaugų gavėjams, kuriems nustatytas poreikis, yra skiriama kompensacinė technika: vaikštyne naudojasi 8 paslaugų gavėjai, lazdele – 7 paslaugų gavėjai, su kineziterapeuto pagalba - vaikštyne naudojasi  2 paslaugų gavėjai, ramentais  – 1 paslaugų gavėjas, savarankiškai vežimėliais naudojasi  1 paslaugų gavėjas. Masažo paslaugas teikia masažuotoja, turinti atitinkamą išsilavinimą ir licenciją masažo paslaugų teikimui. Masažas atliekamas pagal gydytojų paskyrimus ir pagal masažuotojo sudarytą grafiką, įvertinus paslaugų gavėjų fizinę būklę ir kontraindikacijas. Paslaugų gavėjai pagal galimybes naudojasi įrengta lauko sporto aikštele, lauko treniruokliais.
6.2. ŠSUC vaikų darželio metinio veiklos plano įgyvendinimas.
2021 m. vaikų ugdymas buvo vykdomas pagal Šėtos socialinio ir ugdymo centro ikimokyklinio ugdymo programą (2017 m.) ir Bendrąją priešmokyklinio ugdymo ir ugdymosi programą (2014). Įstaigoje sukomplektuotos 2 grupės: mišri priešmokyklinio ugdymo, „Pelėdžiukų“, kurioje ugdoma 20 (5-6 m.) vaikų (iš jų 14 priešmokyklinukų) ir  ikimokyklinio ugdymo grupė ,,Skruzdėliukų“, kurioje ugdoma 20 (3-4 m.) vaikų. Bendras ugdytinių skaičius 2021 m. gruodžio 31 d. įstaigoje – 40 vaikų. 
Įgyvendinant centro strateginius tikslus, 2021 metų veiklos plano prioritetinės kryptys: ugdymo kokybės gerinimas; saugios ir sveikos bendruomenės narių poreikius atitinkančios aplinkos kūrimas. 
Ugdymo kokybės gerinimui išsikeltas tikslas – sukurti ugdymo(si) aplinkas vaikų mokėjimui mokytis per patirtį ir numatyti tikslui pasiekti uždaviniai: 1) organizuoti ugdymą(si), naudojant tradicines bei modernias ugdymo(si) priemones; 2) taikyti inovatyvius, į vaiką orientuotus ugdymo būdus bei metodus siekiant kiekvieno vaiko pažangos; 3) vykdyti projektinę veiklą, taikant patirtinio ugdymo strategijas. 
Saugios ir sveikos bendruomenės narių poreikius atitinkančios aplinkos kūrimui išsikelti du tikslai. 1-as tikslas – plėtoti saugios ir sveikos gyvensenos įgūdžius, stiprinant vaikų sveikatą ir tikslui įgyvendinti numatyti uždaviniai: 1) vykdyti tikslingą prevencinę patirtinę veiklą įtraukiant šeimas ir socialinius partnerius; 2) telkti bendruomenės narius sveikatos stiprinimo ir sveikatos ugdymo veiklai. 2-as tikslas – kurti bendradarbiavimo ir refleksijos kultūrą, skatinančią socialinio ir ugdymo centro bendruomenę veikti kartu. Šiam tikslui numatyti uždaviniai: 1) tirti darželio teikiamų paslaugų poreikį ir kokybę; 2) organizuoti refleksijas apie kiekvieno vaiko kaip asmenybės ūgtį įtraukiant tėvus ir pedagogus.
Siekiant įgyvendinti išsikeltus tikslus ir uždavinius numatytos priemonės – skaitmeninių ugdymo(si) priemonių veiksmingas taikymas siekiant vaiko pažangos; inovatyvių edukacinių metodų panaudojimas bei veiklų organizavimas, siekiant vaiko patirties plėtros; vaikų emocinės sveikatos stiprinimas ir švietimo pagalbos teikimas darnios komandos principu, analizuojant vaiko pasiekimus. Įgyvendinant šias priemones buvo parengti ilgalaikiai ikimokyklinio ir priešmokyklinio ugdymo 2020-2021 m. m., 2021-2022 m. grupių veiklos planai, kurie detalizuojami trumpalaikiuose savaitiniuose grupių planuose. Dėl epidemiologinės situacijos ir paskelbto karantino, tam tikrais laikotarpiais grupėse ugdomoji veikla buvo vykdoma nuotoliniu būdu. Tam tikslui buvo parengti nuotolinio darbo planai. Grupių veiklos planai buvo pristatyti ir derinami su tėvais (globėjais) grupių susirinkimų metu. Grupių ilgalaikiuose bei trumpalaikiuose planuose numatomos ugdymo veiklos ir strategijos remiasi vaikų poreikiais, šeimų lūkesčiais, ikimokyklinio ir priešmokyklinio ugdymo programų nuostatomis, tikslais ir uždaviniais. Planuodamos ugdymo(si) procesą mokytojos orientavosi į tikėtinus vaiko pažangos ir pasiekimų rezultatus.  Ugdytinių pažanga ir pasiekimai fiksuojami e. dienyne ,,Mūsų darželis’’ ir aptarti Mokytojų tarybos posėdžiuose. Tėvai (globėjai) su vaiko pažanga ir pasiekimais supažindinti individualiai (rudenį ir pavasarį) kontaktinių ir nuotolinių pokalbių metu.  Siekdamos ugdymo kokybės, mokytojos tikslingai ir pagrįstai naudojo įvairius ugdymo(si) metodus ir inovatyvias strategijas. Tikslingai plėtotos STEAM veiklos. Visos mokytojos tobulino kvalifikaciją STEAM veiklų panaudojimo srityje. Ugdymo veiklos, pradėtos grupėse, tęsiamos ir maksimaliai perkeliamos į lauko aplinką.  Įvertinus 2020-2021 m. m. ikimokyklinio ugdymo vaikų pažangą ir pasiekimus, galima teigti, kad  98 proc. ikimokyklinukų  pažanga ir pasiekimai atitinka amžiaus raidą. 100 proc.  priešmokyklinukų pasiekė mokyklinę brandą. 2021 m. vaikų  saugumo ir geros savijautos pagerinimui buvo vykdyta socialinio emocinio  ugdymo programa „Zipio draugai“. Ikimokyklinio ugdymo grupė vykdė  emocinio ugdymo programą „Kimochi“. Sveikatos temos integruotos į kasdienę veiklą bei ugdomuosius projektus. 
Atnaujinta Šėtos socialinio ir ugdymo centro ikimokyklinio ugdymo programa (2017), įstaigoje parengti ir įgyvendinti 3 tradiciniai ugdomieji projektai, 4 šventiniai rytmečiai, dalyvauta 9 respublikinėse virtualiose parodose, 2 respublikiniuose ugdomuosiuose projektuose, organizuotos 3 nuotolinės edukacinės veiklos Lietuvos valstybės šventėms paminėti, 3 vaikų ir tėvų kūrybinių darbų parodos. Organizuoti 4 tėvų susirinkimai darželio kieme, nuotolinės „Atvirų durų dienos“. Tėvai veiklą grupėse stebėjo Facebook‘o paskyroje. Nuolat atnaujinama informacija įstaigos internetinėje svetainėje www.ssuc.lt, socialinio tinklo Facebook (www.facebook.com/setossuc.centras) paskyroje. 
2021 m. mokytojai tobulino kompetencijas ruošdamiesi 2022 m. dirbti su medžiaga parengta ir išleista įgyvendinant ESF finansuojamą projektą „Inovacijos vaikų darželyje“ (SMM, NŠA) „Žaidimų erdvė“ (ikimokyklinukams) ir „Patirčių erdvės“ (priešmokyklinukams). 
Pagalbos teikimas. 2021 m. atlyginimo dydis už vaiko išlaikymą Šėtos socialiniame ir ugdymo centre 50 proc. buvo sumažintas 18 (45 proc.) vaikų, nemokami pietūs skirti 14 (100 proc.) priešmokyklinukams: iš jų 6 (43 proc.) taikoma 50 proc. lengvata už maitinimą.
2021 m. Šėtos socialinio ir ugdymo centro vaikų darželyje švietimo pagalba teikta 12 (30 proc.) ugdytinių: iš jų 4 – priešmokyklinukai. Ugdytiniams diagnozuoti kalbėjimo ir kalbos sutrikimai: 2  –  nežymus kalbos neišsivystymas, 2 – vidutinis kalbos neišsivystymas, 1 – žymus kalbos neišsivystymas, 1 – mokymosi sunkumai dėl sulėtėjusios kalbos raidos, 6 – fonologiniai sutrikimai. Esant pandeminei situacijai, logopedo pagalba teikta nuotoliniu būdu (per Facebook, Skype, Mesenger, Zoom ir kt.): vykdytos individualios konsultacijos ugdytinių tėvams (globėjams), individualios pratybos vaikams. Ugdytinių kalbos pasiekimai vertinti du kartus metuose. Tėvai su vaikų padaryta pažanga supažindinti individualių pokalbių metu. Vaiko gerovės komisija analizavo konkrečius atvejus bei vaiko pasiekimus bendradarbiaudama su Kėdainių pagalbos šeimai centro administracija bei atvejo vadybininku. Įgyvendinant visuomenės sveikatos specialisto programą, pagalbą vaikams teikė kineziterapeutas. 
Neformalusis švietimas (būreliai). Bendradarbiaujant su Kėdainių neformaliojo švietimo mokyklomis centro grupėse organizuoti dailės (45 proc. vaikų), šokių (100 proc. vaikų) būreliai. Meninio ugdymo (muzikos ir šokių) užsiėmimai vyko „Skruzdėliukų“ ir „Pelėdžiukų“ grupėse. Parengta virtuali muzikinė paroda, skirta Motinos dienai. Dalyvauta virtualiame respublikiniame muzikiniame festivalyje „Kur dainų namai“, virtualiame IV respublikiniame lopšelių-darželių ugdytinių ir bendrojo ugdymo mokyklų 1–4 klasių mokinių dainų festivalyje-konkurse „Gamos pėdutės“, virtualiame respublikiniame priešmokyklinių ugdymo grupių ir pradinių klasių muzikos festivalyje „Dainų pasakaitė“. Parengti 6 muzikiniai pasirodymai. Sukurti 2 filmukai „Tau, Mama“ ir„Išleistuvės“.(https://www.youtube.com/watch?v=TcMWrxNqkyI), (https://www.youtube.com/watch?v=aqGZ-8HtfmM). Atsižvelgiant į Covid-19 pandemijos iššūkius, 2021 m. Veiklos plano tikslai įgyvendinti sėkmingai. 

III SKYRIUS
ŽMOGIŠKŲJŲ IŠTEKLIŲ VALDYMAS

 7. Šėtos socialiniame ir ugdymo centre yra 40 vietų gyventojams ir 40 vietų ikimokyklinio amžiaus vaikų ugdymui.
 7.1. Socialinių paslaugų gavėjai. Metų pradžioje Centre gyveno 37 paslaugų gavėjai, metų pabaigoje - 35 paslaugų gavėjai: 27 moterys, 8 vyrai. Iš jų 26  turi sunkią negalią, 5 - fizine negalią. 2021 m.  ilgalaikei socialinei globai atvyko 9 paslaugų gavėjai, mirė 10: 7 moterys ir 3 vyrai. Vidutinis mirusiųjų amžius 81 metai. 
7.2. Ugdytiniai.  2021 m. įstaigą lankė 40 ugdytinių: 14 priešmokyklinukų ir 26 ikimokyklinukai.  
8. Darbuotojai.  Darbuotojų skaičius 2021 metų pradžioje – 42, pabaigoje – 40, iš jų viena darbuotoja vaiko priežiūros atostogose. Iš viso centre patvirtintas etatų skaičius – 39,28. Iš jų: administracija – 4,0, specialistai – 9,0 , pedagogai – 4,28, pagalbinis/techninis ir individualios priežiūros personalas – 22,0 etatai. Darbuotojams kasmet organizuojamas profilaktinis sveikatos tikrinimas, sudaromos sąlygos dalyvauti konferencijose ir profesiniuose sambūriuose. Darbuotojai pakankamai aprūpinti jų darbą lengvinančiomis, sveikatą tausojančiomis priemonėmis: keltuvu, vartymo paklodėmis, pernešimo, perkėlimo lentomis, AAP. Dauguma  Centro darbuotojų yra pasiskiepiję nuo COVID-19 infekcijos sustiprinančiąja doze. 
9. Kvalifikacija ir kvalifikacijos tobulinimas. 2021 m. darbuotojų kvalifikacijos tobulinimas orientuotas į profesines kompetencijas svarbias jų darbui, įstaigos tikslų ir uždavinių įgyvendinimui. Direktoriaus, pavaduotojų, specialistų, pedagogų ir kitų darbuotojų kvalifikacija tobulinama įvertinant kvalifikacijos poreikį ir naudą tiesioginiame darbe nuolat, planingai, atsižvelgiant į vadovų rekomendacijas ir užduotis bei naujausių Lietuvos Respublikos įstatymų reikalavimus, vykdant kvalifikacijos tobulinimo informacijos sklaidą darbuotojų tarpe.   
2021 m.  32 centro darbuotojai dalyvavo mokymuose ir tobulino kompetencijas 588 ak. val. Tai sudaro 81 proc. visų darbuotojų, tobulinusių kvalifikaciją. Vidutiniškai 1 darbuotojas per metus kvalifikaciją tobulino 18 ak. valandų. Dauguma mokymų vyko nuotoliniu būdu. Visi darbuotojai įgijo naujų žinių mokymuose, kurios reikalingos jų darbui ir šias žinias pritaikė, ar iš dalies pritaikė savo darbe. Įstaigoje yra sudaryta profesinį personalo tobulėjimą motyvuojanti aplinka ir galimybės tobulinti profesinę kvalifikaciją. 
IV SKYRIUS
FINANSŲ IŠTEKLIŲ VALDYMAS

10. Finansavimo  iš savivaldybės, valstybės biudžeto, surinktų pajamų ir rėmėjų 2021 m. asignavimų panaudota – 777,7 tūkst. Eur. Iš jų: savarankiškoms funkcijoms atlikti skirti asignavimai – 410,8 tūkst. Eur, panaudota – 410,5 tūkst. Eur.: darbo užmokesčiui ir socialinio draudimo įmokoms panaudota 355,7 tūkst. Eur., prekėms ir paslaugoms – 49,9 tūkst. Eur., darbdavio socialinei paramai – 4,9 tūkst. Eur., 
Valstybės biudžeto lėšų socialinei globai asmenims su sunkia negalia gauta ir panaudota 85,4 tūkst. Eur., iš jų darbo užmokesčiui ir socialinio draudimo įmokoms – 78,1 tūkst. Eur., prekėms ir paslaugoms – 7,3 tūkst. Eur.
Valstybės lėšos pagal atskirus nutarimus (socialinių darbuotojų darbo užmokesčio didinimui) – 7,4 tūkst. Eur., visa suma skirta darbo užmokesčiui ir socialinio draudimo įmokoms. 
Mokymo lėšoms skirta asignavimų – 80,8 tūkst. Eur., panaudota – 80,8 tūkst. Eur., iš jų darbo užmokesčiui ir socialinio draudimo įmokoms panaudota  79,0 tūkst. Eur., prekėms ir paslaugoms – 1,8 tūkst. Eur. 
Už suteiktas paslaugas švietimo ir socialinės apsaugos veikloje metų pradžioje buvo lėšų likutis – 11,7 tūkst. Eur., surinkta 174,4 tūkst. Eur., panaudota 181,3 tūkst. Eur. Iš jų darbo užmokesčiui ir socialinio draudimo įmokoms – 91,6 tūkst. Eur., prekėms ir paslaugoms – 89,7 tūkst. Eur. Metų pabaigoje liko 4,8 tūkst. Eur surinktų lėšų likutis. 
Paramos lėšų teikimą 2021 metais sudarė 6187,29 Eur. 2 proc. gyventojų mokesčio parama, iš įstaigų pagal sudarytas sutartis – 2276,07 Eur., bendrovių ir įmonių parama ilgalaikiu turtu – 3161,22 Eur., inventoriumi – 750,00 Eur.  
Kėdainių rajono savivaldybės administracija skyrė 4400,00 Eur. kondicionavimo sistemų įrengimui, nemokamų pietų apmokėjimui bei socialiai remtinų vaikų 50 proc. maitinimo išlaidų kompensavimui buvo skirta 4,5 tūkst. Eur. 
Gyventojų patogumui įsigyti 2 šaldytuvai į  kambarius, 1 televizorius,  atnaujinti indai, patalynė. Gerinant darbuotojų darbo sąlygas, įsigyta aukšto slėgio plovykla, motorinis lapų  nuputėjas,  lygintuvas su generatoriumi, lazerinis spausdintuvas, laminatorius, monitorius,   įrengti kondicionieriai. Užtikrinant gyventojams kokybiškas slaugos paslaugas įsigyta juostų mankštai, treniruoklių plaštakai, pirmos pagalbos rinkiniai (3 vnt.), ramentai (5 poros), poroloninis volas pozicionavimui, grikių lukštų pagalvės dubens sričiai (2 vnt.), medinis masažuoklis abiems pėdoms (10 vnt.), bekontaktis termometras, bevielis skambutis (2 vnt.), gyventojų ir darbuotojų patogumui atnaujintas pagrindinio kiemo pagrindas (išklotos trinkelės) ir praplėsta laisvalaikio praleidimo lauke  zona.  Labdaros pagrindais gauti 5 čiužiniai nuo pragulų su kompresoriumi, atnaujintas sporto aikštynas ir įrengti nauji 4 krepšinio stovai. Atnaujinta virtuvės įranga: įsigyta mėsmalė, elektrinė bulvių trintuvė, šaldytuvas, keptuvių ir puodų rinkiniai.

V SKYRIUS
PARTNERYSTĖS IR BENDRADARBIAVIMO VALDYMAS

11. Siekiant skatinti bendradarbiavimą, organizuojant vaikų, paslaugų gavėjų ir darbuotojų bendras veiklas, rengiant bei vykdant projektus, programas, organizuojant kultūrinius, sporto bei kvalifikacijos tobulinimo renginius, susitikimus bei skleidžiant gerąją patirtį, sprendžiant problemas bendradarbiauta su Kėdainių r. savivaldybės administracija, Kėdainių r. savivaldybės socialinės paramos skyriumi, švietimo,  kultūros ir sporto skyriumi, Kėdainių pagalbos šeimai centru,  Kėdainių dailės mokykla, Kėdainių kalbų mokykla, Šėtos gimnazija, Šėtos seniūnija, Josvainių socialiniu ir ugdymo centru, Lietuvos reabilitacijos ir slaugos centru, Šėtos kultūros centru, Kėdainių bendruomenės socialiniu centru, Dotnuvos slaugos namais. 2021 metais pasirašyta bendradarbiavimo sutartis su Mykolo Romerio universiteto žmogaus ir visuomenės studijų fakultetu.
11.1. Projektai. 2021 m. kovo mėn. įrengtas meninio užimtumo kampelis. Pradėtas įgyvendinti projektas „Menas – visiems“. Projekto tikslas – pažadinti paslaugų gavėjų aktyvumą, skatinti realizuoti savo kūrybines galias, išsilaisvinti nuo neigiamų minčių ir emocijų. 
2021 m. gegužės-rugsėjo mėnesiais įstaigos darbuotojai ir paslaugų gavėjai dalyvavo projekte „Savos ekologiškos daržovės“. Paslaugų gavėjai patys sėjo, sodino, laistė ir ravėjo daržoves. Užaugusias daržoves  naudojo savo poreikiams tenkinti. Aptarinėjo, ką gamindavo iš daržovių gyvendami su artimaisiais. Rūpinimasis savo daržu skatino fizinį paslaugų gavėjų aktyvumą, palaikė seniai įgytus įgūdžius, stiprino tarpusavio bendrystę.
2021 m. liepos 6 d. Šėtos socialinis ir ugdymo centras įgyvendino projektą ir gavo Europos socialinių paslaugų kokybės sistemos EQUASS ASSURANCE sertifikatą. Sertifikatas įrodo, kad įstaigoje teikiamos ilgalaikės socialinės globos paslaugos suaugusiems asmenims su negalia ir senyvo amžiaus asmenims atitinka aukščiausius šių paslaugų kokybei keliamus reikalavimus Europos lygmeniu. Tai įstaigos darbuotojams suteikė pasitikėjimo, pasitenkinimo savo darbu pojūtį. Rezultatas parodė, kad nuoseklus ir  kryptingas darbas yra įvertintas. Gyventojai taip pat džiaugiasi ir didžiuojasi įvertinimu. Jie supranta, kad įstaiga stengiasi dėl jų gerovės, dėl jų tvaresnės ir geresnės gyvenimo kokybės.  
Centro bendruomenė taip pat prisijungė ir prie 2021 m. rugsėjo 16-22  Europos judumo savaitės renginių. Veiklos buvo orientuotos į paslaugų gavėjų sveikatą ir galimybes. Į renginius buvo įtraukti ne tik paslaugų gavėjai, bet ir darbuotojai. „ Europos judumo savaitės“ renginiai vyko rugsėjo 20-24 dienomis.  Buvo vykdomos šios veiklos: sporto diena „ Muzikos ritmu“, išvyka į Kėdainius:  „Rudenėjančiame Kėdainių parke“, bendra mankšta: „Judėk tvariai. Išlik sveikas“,
 „Mažasis krepšinis“, išvyka: „Šėtos miestelis rudenio spalvose“. Taip stiprinamas bendruomeniškumas, pasitikėjimas vienas kitu, gerinamas mikroklimatas tarp gyventojų ir darbuotojų. Įtvirtinami socialiniai ryšiai, išgyvenamas pasitenkinimas gyvenimu dėl daugiau patiriamų teigiamų emocijų.

[bookmark: _GoBack]VI SKYRIUS
ĮSTAIGOS PROBLEMOS IR JŲ SPRENDIMO BŪDAI

12. Pagrindiniai sunkumai ir iššūkiai su kuriais Centras susidūrė 2021 m. vykdant veiklą: darbų organizavimą apsunkino ekstremali situacija, darbas karantino sąlygomis, nesibaigiantys senojo pastato renovacijos darbai, kurie vasaros pabaigoje pagaliau buvo baigti. Tačiau turime ir kuo pasidžiaugti: savomis lėšomis suremontuotos rūsio patalpos, elektros skydinės patalpos, įrengtas daržovių sandėlis ir kiti sandėliai, sutvarkytos kiemo erdvės. Centro veikla buvo organizuojama taip, kad būtų išvengta koronaviruso infekcijos plitimo, tinkamai paskirstyti darbo krūviai, sureguliuoti darbuotojų srautai. Darbuotojai ir gyventojai yra aprūpinti visomis reikiamomis asmens apsaugos priemonėmis ir nuolat vedama švietėjiška prevencinė veikla siekiant užkirsti kelią koronaviruso plitimui. 

___________________________________________

